ΚΑΝΟΝΙΣΜΟΣ (ΕΟΚ) αριθ. 2732/92 ΤΗΣ ΕΠΙΤΡΟΠΗΣ της 21ης Σεπτεμβρίου 1992 περί θεσπίσεως, για το 1993, των μέτρων που αποσκοπούν στη βελτίωση της ποιότητας της παραγωγής ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (2), και ιδίως το άρθρο 5 παράγραφος 5,

Εκτιμώντας:

ότι, δυνάμει του άρθρου 5 παράγραφος 4 του κανονισμού αριθ. 136/66/ΕΟΚ, ορισμένο ποσοστό της ενίσχυσης στην παραγωγή που χορηγείται στους ελαιοπαραγωγούς είναι δυνατόν να διατεθεί για τη χρηματοδότηση ενεργειών που αποσκοπούν στη βελτίωση της ποιότητας της ελαιοπαραγωγής σε μια περιοχή- ότι, κατ' εφαρμογή του άρθρου 3 του κανονισμού (ΕΟΚ) αριθ. 1721/91 του Συμβουλίου (3), το 2 % της ενίσχυσης στην παραγωγή που χορηγείται στους παραγωγούς ελαιολάδου στα κράτη μέλη παραγωγής έχει διατεθεί για τη χρηματοδότηση ενεργειών στις εν λόγω χώρες με σκοπό τη βελτίωση της ποιότητας του ελαιολάδου-

ότι πρέπει να διευκρινιστούν οι λεπτομέρειες εκτέλεσης των εν λόγω ενεργειών- ότι πρέπει επίσης να προσδιοριστούν τα καθήκοντα που είναι δυνατόν να διατεθούν στις οργανώσεις παραγωγών-

ότι πρέπει να προβλεφθεί ένας μεγαλύτερος αριθμός δράσεων για να διευρυνθεί η δυνατότητα επιλογής, σύμφωνα με τις ανάγκες και τις δυνατότητες κάθε κράτους μέλους-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις ενέργειες που πρέπει να διεξαχθούν κατά την περίοδο από την 1η Ιανουαρίου μέχρι τις 31 Δεκεμβρίου 1993, με σκοπό τη βελτίωση της ποιότητας της παραγωγής ελαιολάδου.

2. Οι ενέργειες αφορούν:

α) την καταπολέμηση του δάκου της ελιάς (Dacus oleae) και, κατά περίπτωση, άλλων επιβλαβών οργανισμών-

β) τη βελτίωση των συνθηκών θεραπείας των ελαιώνων, συλλογής αποθεματοποίησης και μεταποίησης ελαιών, καθώς και της αποθεματοποίησης των παραγόμενων ελαίων-

γ) την τεχνική βοήθεια κατά τη διάρκεια της περιόδου εμπορίας των ελαιοκαλλιεργητών και των ελαιοτριβείων, με σκοπό τη βελτίωση της ποιότητας της παραγωγής και της μεταποίησης των ελαίων που προορίζονται για παραγωγή ελαίου-

δ) την εγκατάσταση ή/και τη διαχείριση δοκιμαστηρίων για την εκτίμηση των οργανοληπτικών χαρακτηριστικών των παρθένων ελαιολάδων-

ε) την εγκατάσταση ή/και τη διαχείριση, σε επίπεδο περιφέρειας ή επαρχίας, εργαστηρίων ανάλυσης των φυσικοχημικών χαρακτηριστικών των ελαιολάδων-

στ) τη συνεργασία με εξειδικευμένους οργανισμούς με σκοπό την υλοποίηση ερευνητικών προγραμμάτων, όσον αφορά την ποιοτική βελτίωση του ελαιολάδου.

Άρθρο 2

Οι δαπάνες που αφορούν τις ενέργειες που ορίζονται στον παρόντα κανονισμό χρηματοδοτούνται, ιδίως, από τους πόρους που προέρχονται από τις κρατήσεις για την ενίσχυση στην παραγωγή που εφαρμόζεται δυνάμει του άρθρου 3 του κανονισμού (ΕΟΚ) αριθ. 1721/91. Η κατανομή των πόρων για τη χρηματοδότηση των εν λόγω ενεργειών πραγματοποιείται λαμβάνοντας υπόψη το ύψος των κρατήσεων σε κάθε ενδιαφερόμενο κράτος μέλος.

Άρθρο 3

Με βάση τα διαθέσιμα ποσά, κάθε κράτος μέλος παραγωγής καταρτίζει πρόγραμμα που αφορά όλες ή τμήματα των ενεργειών που αναφέρονται στο άρθρο 1.

Άρθρο 4

Για τις ενέργειες που αναφέρονται στο άρθρο 1 παράγραφος 2 στοιχείο α), το πρόγραμμα περιλαμβάνει:

α) τον κατάλογο των ζωνών παραγωγής ελαιολάδου στις οποίες η καταπολέμηση του δάκου της ελιάς θεωρείται ότι έχει προτεραιότητα, λαμβανομένων υπόψη, ιδίως, των προβλεπόμενων επιπτώσεων του προγράμματος καταπολέμησης στην ποιότητα του παραγόμενου ελαίου, καθώς και της ποσότητας της παραγωγής την οποία αφορούν οι ενέργειες-

β) εφόσον οι περιφερειακές συνθήκες το καθιστούν απαραίτητο, τον κατάλογο των ζωνών παραγωγής ελαιολάδου στις οποίες η καταπολέμηση άλλων επιβλαβών οργανισμών θεωρείται ότι έχει προτεραιότητα, λαμβανομένων υπόψη, ιδίως, των προβλεπόμενων επιπτώσεων του προγράμματος καταπολέμησης στην ποιότητα του παραγόμενου ελαίου, καθώς και της ποσότητας της παραγωγής την οποία αφορούν οι ενέργειες-

γ) σχέδιο για την εγκατάσταση ή τη συντήρηση συστήματος ελέγχου, συναγερμού και αξιολόγησης της προτεραιότητας σε κάθε περιοχή παραγωγής- το εν λόγω σύστημα πρέπει να περιλαμβάνει, ιδίως:

- μέσα για τη μέτρηση του μεγέθους του πληθυσμού του δάκου της ελιάς ή άλλων επιβλαβών οργανισμών,

- σύστημα συναγερμού και καθορισμού της θεραπείας,

- μέσα επιμόρφωσης και πληροφόρησης των παραγωγών,

- μέσα αξιολόγησης του συστήματος συναγερμού και των επιπτώσεων της θεραπείας-

δ) σχέδιο για την εκτέλεση θεραπευτικής αγωγής των ελαιώνων που καθίσταται απαραίτητη σε κάθε ζώνη παραγωγής.

Άρθρο 5

Στην περίπτωση των ενεργειών που αναφέρονται στο άρθρο 1 παράγραφος 2 στοιχείο β), το πρόγραμμα περιλαμβάνει:

- κύκλο μαθημάτων επιμόρφωσης των παραγωγών όσον αφορά τη θεραπευτική αγωγή των ελαιώνων, την καλύτερη δυνατή περίοδο συλλογής των ελαιών, τις μεθόδους συλλογής και μεταποίησης των ελαίων,

- κύκλο μαθημάτων επιμόρφωσης των υπευθύνων και του τεχνικού προσωπικού των ελαιοτριβείων όσον αφορά τις μεθόδους αποθήκευσης και μεταποίησης των ελαιών, καθώς και σχετικά με την ποιότητα και αποθήκευση των παραγόμενων ελαίων.

Άρθρο 6

Για τις ενέργειες που αναφέρονται στο άρθρο 1 παράγραφος 2 στοιχείο γ), το πρόγραμμα περιλαμβάνει τη λεπτομερή περιγραφή του περιεχομένου της σύμβασης τεχνικής βοήθειας, τη ζώνη δράσης, τους προτεινόμενους στόχους και τα μέσα που πρέπει να χρησιμοποιηθούν για την επίτευξή τους.

Άρθρο 7

Όσον αφορά τις ενέργειες που αναφέρονται στο άρθρο 1 παράγραφος 2 στοιχείο δ), το πρόγραμμα περιλαμβάνει τις προδιαγραφές που προβλέπονται για την εγκατάσταση ή/και τη διαχείριση των δοκιμαστηρίων, λαμβανομένων υπόψη των ενδείξεων που αναφέρονται στο παράρτημα ΧΙΙ του κανονισμού (ΕΟΚ) αριθ. 2568/91 της Επιτροπής (4).

Άρθρο 8

Για τις ενέργειες που αναφέρονται στο άρθρο 1 παράγραφος 2 στοιχείο ε), το πρόγραμμα περιλαμβάνει τους αναλυτικούς προσδιορισμούς που πρόκειται να πραγματοποιηθούν, καθώς και το υλικό του οποίου είναι αναγκαία η αγορά.

Άρθρο 9

Για τις ενέργειες βάσει του άρθρου 1 παράγραφος 2 στοιχείο στ), το πρόγραμμα περιλαμβάνει τη λεπτομερή περιγραφή της επιστημονικής έρευνας, τους στόχους και τις μεθόδους.

Άρθρο 10

1. Κάθε ενδιαφερόμενο κράτος μέλος διαβιβάζει το πρόγραμμα των ενεργειών στην Επιτροπή το αργότερο στις 31 Οκτωβρίου 1992.

Το πρόγραμμα περιλαμβάνει, ιδίως:

α) λεπτομερή περιγραφή των σχεδιαζόμενων ενεργειών, με τη διάρκεια και το κόστος τους-

β) κατάλογο όλων των απαραίτητων προϊόντων και υλικών με το μοναδιαίο κόστος τους-

γ) κατάλογο των κέντρων, οργανισμών ή οργανώσεων παραγωγών που είναι επιφορτισμένοι με την εκτέλεση των ενεργειών.

2. Εντός προθεσμίας 30 ημερών από την παραλαβή του προγράμματος, η Επιτροπή μπορεί να ζητήσει από το κράτος μέλος κάθε τροποποίηση την οποία θεωρεί σκόπιμη.

3. Το πρόγραμμα εγκρίνεται οριστικά από το κράτος μέλος το αργότερο στις 31 Δεκεμβρίου 1992 και διαβιβάζεται αμέσως στην Επιτροπή.

Οι συμβάσεις με τα κέντρα, τους οργανισμούς ή τις οργανώσεις των παραγωγών, ή οι διοικητικές διατάξεις που έχουν ληφθεί από το κράτος μέλος όσον αφορά τα εν λόγω κέντρα, οργανισμούς ή οργανώσεις που έχουν αναλάβει την εκτέλεση των ενεργειών, συνάπτονται ή εγκρίνονται πριν από την 1η Μαρτίου 1993.

Οι συμβάσεις αυτές μπορούν να έχουν πολυετή διάρκεια, με την επιφύλαξη προσαρμογών που θα προκύπτουν από διαδοχικά προγράμματα τα οποία θα εγκρίνει η Επιτροπή.

Το πρόγραμμα εκτελείται με ευθύνη του ενδιαφερόμενου κράτους μέλους.

4. Βάσει του παρόντος κανονισμού, είναι επιλέξιμες οι δαπάνες που προκύπτουν από το πρόγραμμα που έχει εγκριθεί από το κράτος μέλος, μετά από προσαρμογές που έχουν πραγματοποιηθεί σύμφωνα με τις ενδεχόμενες αιτήσεις της Επιτροπής.

Ωστόσο, οι δαπάνες:

- εκτέλεσης των επεξεργασιών που αναφέρονται στο άρθρο 4,

- αποζημίωσης των δομιμαστών και αμοιβής του προσωπικού των εργαστηρίων,

αναλαμβάνονται μόνο μέχρι μέγιστου ύψους 50 %.

Άρθρο 11

Η εκτέλεση των εργασιών θεραπευτικής αγωγής μπορεί να πραγματοποιηθεί από τις οργανώσεις παραγωγών ελαιολάδου ή τις ενώσεις τους που έχουν αναγνωριστεί βάσει του άρθρου 20γ του κανονισμού αριθ. 136/66/ΕΟΚ.

Τα εντομοκτόνα που χρησιμοποιούνται για την καταπολέμηση του δάκου σε περίπτωση εκτέλεσης των εργασιών αγωγής θα πρέπει να χρησιμοποιούνται με ένα πρωτεϊνικό υπόστρωμα. Εντούτοις, σε ειδικές περιπτώσεις και με την επίβλεψη των οργανισμών που είναι επιφορτισμένοι με τον καθορισμό της εκάστοτε αγωγής, μπορεί να επιτρέπεται η χρησιμοποίηση εντομοκτόνων με διαφορετικές μεθόδους. Τα εντομοκτόνα, καθώς και ο τρόπος χρησιμοποίησής τους, πρέπει να μην επιτρέπουν την ύπαρξη καταλοίπων στα έλαια που παράγονται από τις ελιές που προέρχονται από τις ελαιουργικές παραγωγές στις οποίες έχει επιβληθεί η εν λόγω αγωγή.

Χρησιμοποιούνται επίσης για πρώτη φορά οι μέθοδοι βιολογικής καταπολέμησης.

Άρθρο 12

Οι πληρωμές που αφορούν:

- τις συμβάσεις που συνάπτονται ή εγκρίνονται από το κράτος μέλος με τα κέντρα, οργανισμούς ή οργανώσεις που αναφέρονται στο άρθρο 10 παράγραφος 1 στοιχείο γ), ή

- τις διοικητικές διατάξεις που λαμβάνονται από το κράτος μέλος όσον αφορά τα εν λόγω κέντρα, οργανισμούς ή οργανώσεις,

πραγματοποιούνται κατόπιν προσκομίσεως των εγγράφων που αιτιολογούν τις πραγματοποιηθείσες δαπάνες και μετά την επαλήθευσή τους εκ μέρους των αρμόδιων αρχών.

Είναι δυνατόν να χορηγηθούν προκαταβολές μέχρι ύψους 30 % ήδη από τη στιγμή της υπογραφής της σύμβασης ή της έγκρισης της διοικητικής διατάξεως, έναντι εγγυήσεως που συστήνεται για ισοδύναμο ποσό. Εντούτοις, το κράτος μέλος μπορεί να εγγυηθεί για τα κέντρα και τους οργανισμούς που αναφέρονται στο άρθρο 10 παράγραφος 1 στοιχείο γ) που έχουν το καθεστώς του δημόσιου ιδρύματος.

Είναι δυνατόν να αποφασιστούν διαδοχικές προκαταβολές εφόσον το κράτος μέλος διαθέτει τα αιτιολογικά έγγραφα των δαπανών που έχουν πραγματοποιηθεί χρησιμοποιώντας προηγούμενες προκαταβολές.

Άρθρο 13

Τα ενδιαφερόμενα κράτη μέλη παραγωγής εφαρμόζουν καθεστώς ελέγχου με το οποίο εξασφαλίζεται ότι οι προβλεπόμενες από το πρόγραμμα ενέργειες για τις οποίες χορηγείται χρηματοδότηση εκτελούνται ορθά. Ενημερώνουν την Επιτροπή σχετικά με τα προβλεπόμενα μέτρα ελέγχου, ενώ παράλληλα διαβιβάζουν το πρόγραμμα που αναφέρεται στο άρθρο 3.

Η Επιτροπή μπορεί επίσης να ζητήσει από τα κράτη μέλη οποιαδήποτε τροποποίηση του καθεστώτος ελέγχου κρίνει απαραίτητη.

Έκθεση επί της εκτελέσεως του προγράμματος καταρτίζεται από τα συγκεκριμένα κράτη μέλη και διαβιβάζεται στην Επιτροπή πριν από τις 31 Ιανουαρίου 1994.

Άρθρο 14

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Σεπτεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66. (2) ΕΕ αριθ. L 215 της 30. 7. 1992, σ. 1. (3) ΕΕ αριθ. L 162 της 26. 6. 1991, σ. 29. (4) ΕΕ αριθ. L 248 της 5. 9. 1991, σ. 1.